Document ID: 32008R1007

UREDBA (ES) št. 1007/2008 EVROPSKEGA PARLAMENTA IN SVETA
z dne 24. septembra 2008
o spremembi Uredbe (ES) št. 460/2004 o ustanovitvi Evropske agencije za varnost omrežij in informacij glede njenega trajanja
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Evropski parlament in Svet sta 10. marca 2004 sprejela Uredbo (ES) št. 460/2004 (3) o ustanovitvi Evropske agencije za varnost omrežij in informacij (v nadaljnjem besedilu „Agencija“) za dobo petih let.
(2)
Po tem, ko je bila opravljena ocena Agencije, je upravni odbor Agencije 23. marca 2007 izdal priporočila za ustrezne spremembe Uredbe (ES) št. 460/2004.
(3)
V skladu s strategijo Komisije za boljšo pripravo zakonodaje je bilo med 13. junijem in 7. septembrom 2007 izvedeno javno posvetovanje o podaljšanju mandata in prihodnosti Agencije.
(4)
Ker se mandat Agencije izteče 13. marca 2009 in ker je treba za zagotovitev skladnosti in kontinuitete sprejeti podaljšanje, ki bo omogočilo nadaljnje razprave o Agenciji, ki bodo upoštevale rezultate postopka ocene Agencije, priporočila upravnega odbora in tekoči pregled regulativnega okvira za elektronska komunikacijska omrežja in storitve. To bo tudi priložnost za nadaljnje razprave o splošni usmeritvi evropskih prizadevanj, da se poveča varnost omrežij in informacij. Podaljšanje trajanja Agencije ne bi smelo vplivati na izid navedene razprave.
(5)
Mandat Agencije bi bilo zato treba podaljšati do 13. marca 2012 -
SPREJELA NASLEDNJO UREDBO:
Člen 1
Sprememba Uredbe (ES) št. 460/2004
Člen 27 Uredbe (ES) št. 460/2004 se nadomesti z naslednjim:
„Člen 27
Trajanje
Agencija se ustanovi 14. marca 2004 za dobo osmih let.“
Člen 2
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 24. septembra 2008

Labels: 12
15